Maledictosuchus

Maledictosuchus ye un chenero de la familia Metriorhynchidae, de lo suborden Thalattosuchia ("crocodilos de mar"), de lo superorden Crocodylomorpha y de la infraclase Archosauromorpha, que vivió en lo periodo Churasico. Ye representau por las especies Maledictosuchus riclaensis y Maledictosuchus nuyivijanan.

La especie Maledictosuchus riclaensis ("crocodilo maldito riclano") fue descrita por Jara Parrilla-Bel, Mark T. Young, M. Moreno-Azanza y José Ignacio Canudo en 2013 a partir de fosils trobaus en lo barranco de la Paridera (termin municipal de Ricla, en la Val de Xalón), por un equipo formau por Monserrat Soria Verde, Concepción Gonzalvo y César Laplana, que en 1994 feban un estudio paleontolochico previo a las grans obras publicas que s'iban a fer a uns cuantos kilometros de lo chacimiento pa la instalación de la linia de l'AVE entre Madrit y Zaragoza. Jara Parrilla-Bel: El cocodrilo maldito de Ricla (Zaragoza). Publicau en: Naturaleza aragonesa: revista de la Sociedad de Amigos del Museo Paleontológico de la Universidad de Zaragoza. Nº 33, 2016, pp. 15-20. Lo cranio trobau s'amuestra en lo Museu de Ciencias Naturals de la Universidat de Zaragoza como una de las suyas piezas mes emblematicas.

Encara que no queda claro si este chacimiento paleontolochico ye en la formación Domenyo u en la formación Agreda, s'ha puesto datar con Ammonites. Lo livel biostratigrafico concreto de lo chacimiento corresponde a la biozona de Erymnoceras coronatum, en bel meyo de lo Calloviano, un piso de lo Churasico meyo que encomenzó fa bels 166,1 millons d'anyos y remató fa bels 163,5.

La especie Maledictosuchus nuyivijanan ye conoixida por fósils de la formación Sabinal de la cuenca de Tlaxiaco (Oaxaca, Mexico), de lo piso Kimmeridchiano (Churasico superior).

 Referencias 

 Bibliografía 
 Jara Parrilla-Bel, Mark T. Young, M. Moreno-Azanza y José Ignacio Canudo: The First Metriorhynchid Crocodylomorph from the Middle Jurassic of Spain, with Implications for Evolution of the Subclade Rhacheosaurini. Richard J. Butler, Editor, 2013.

Categoría:Maledictosuchus
Categoría:Organismos fósils descritos en Aragón
Categoría:Animals extintos en o Churasico